Diari Oficial de la Generalitat Valenciana


Sumari del DOGV 5584, del 24-08-2007 (2007/9126)

Licitació per a la selecció d'agent urbanitzador per al desenvolupament del Programa d'Actuació Integrada de l'àmbit del Sector 1 del Concert Previ del Pla General d'Albocàsser.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5584

Data del DOGV
:   24-08-2007

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2007/9126


Data del document
:   19-06-2007

Organisme emissor
:   Ajuntament d'Albocàsser

Tipus de document
:   Concurs

Descriptors 

:   * Albocàsser
    * contracte d'obres
    * obres públiques
    * administració local
    * pla d'urbanisme
    * licitació

Licitació per a la selecció d'agent urbanitzador per al desenvolupament del Programa d'Actuació Integrada de l'àmbit del Sector 1 del Concert Previ del Pla General d'Albocàsser. [2007/9126]  
L'Ajuntament d'Albocàsser, en la sessió plenària feta el dia 24 de maig de 2007, en relació amb la sol·licitud de gestió indirecta del Programa d'Actuació Integrada del Sector 1 del Concert Previ ha resolt, entre altres, adoptar els acords següents:  
Primer. Iniciar els procediments per a la gestió indirecta del programa.  
Segon. Aprovar les seues bases particulars reguladores.  
Tercer. Publicar un anunci establit en l'article 132 de la Llei 16/2005, de 30 de desembre, Urbanística Valenciana.  
A continuació es publica el text íntegre de les bases particulars aprovades:  
Primera. Ordenació urbanística vigent  
El municipi d'Albocàsser té un planejament aprovat per la Comissió Territorial d'Urbanisme de Castelló, en la sessió feta el 23 de febrer de 1993, que consta de normes subsidiàries, que han sigut redactades per subrogació per part de la Generalitat.  
El passat 8 de març de 2007, el Ple de l'Ajuntament d'Albocàsser va aprovar el document inicial del Concert Previ, amb l'objecte d'iniciar la tramitació del nou Pla General, exposat a informació pública des del dia 27 d'abril de 2007 (DOCV núm. 5.500).  
Segona. Àmbit del programa proposat  
El sector la programació del qual es proposa, que correspon al sector I del Concert Previ del Pla General d'Albocàsser que s'està tramitant, està situat al nord i oest del terme municipal i comprén la zona annexa al sòl urbà. L'àmbit que cal programar haurà de comprendre els esmentats terrenys i aquells necessaris per a la correcta connexió i integració. La superfície aproximada de tota l'actuació urbanística és de 185.739 m², sense computar en eixa superfície la cessió establida en l'article 13.6 de la LOTT. No es podrà ampliar l'àmbit de l'actuació integrada, llevat que es requerisca per a la millor integració del sector amb el sòl urbà o el seu entorn.  
En el planejament vigent el sòl està classificat com a sòl no urbanitzable comú, per la qual cosa la proposta de programació haurà de plantejar la modificació de la classificació del sòl.  
Tercera. Memòria de necessitats i objectius que cal satisfer amb el programa d'actuació integrada  
Es consideren com a objectius imprescindibles per al correcte desenvolupament del programa d'actuació integrada:  
a) Gestionar la transformació jurídica de les finques afectades pel programa.  
b) Urbanitzar completament el sector que constituïx l'objecte del programa i realitzar les obres públiques addicionals que siguen necessàries per a complir el que disposen els apartats següents, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents i, en especial, urbanitzar l'entorn de l'actuació integrada al costat del nucli urbà adjacent, per a evitar deixar parcel·les sense la condició de solar.  
d) Complementar les infraestructures i els espais públics o reserves dotacionals en què és necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e) Obtindre els sòls dotacionals públics de l'àmbit d'actuació o adscrits a esta a favor de l'administració gratuïtament. Entre estos caldrà complir amb la cessió de sòl no urbanitzable protegit en una quantitat igual o superior a la reclassificada, establida en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge.  
f) Obtindre l'aprofitament que legalment corresponga, amb destinació al patrimoni públic de sòl, a favor de l'administració actuant de forma gratuïta, sense perjuí de l'obligació legal de suportar les càrregues d'urbanització corresponents a la cessió.  
g) Ordenar el repartiment equitatiu de les càrregues i dels beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora.  
Quarta. Fitxa de gestió i directrius definitòries de l'estratègia d'evolució urbana i ocupació del territori  
Les normes subsidiàries no contenen fitxes de gestió ni directrius sobre el sector, atés que actualment no té la classificació de sòl urbanitzable.  
Caldrà tindre en compte les següents qüestions, amb caràcter de directrius d'ordenació del territori:  
Integració amb l'entorn rural (millorar el davant del límit del sòl urbà amb zones agrícoles, regenerant les zones verdes, costats d'urbanització i parcel·les amb arbres autòctons de la zona).  
Morfologia del teixit urbà i edificació que permeta integració amb l'entorn rural (tractament dels elements d'urbanització/pavimentació, mobiliari urbà, i adaptar-los a les condicions naturals de la zona).  
Cinquena. Criteris i objectius urbanístics i territorials de les propostes de planejament que cal formular  
El sector delimitat no té ordenació detallada, atés que es tracta d'una zona classificada com a sòl no urbanitzable. Constituïxen criteris i objectius urbanístics que cal complir a causa de l'actuació integrada i els instruments de planejament que necessite, els conceptes següents:  
Criteris generals:  
1. L'establiment de les millors solucions tècniques amb vista a una adequada i òptima ordenació urbanística i arquitectònica, així com solucionar problemes de trànsit viari, accessibilitat i infraestructures.  
En virtut de tot això es considera convenient disposar de manera ordenada, seqüencial i proporcionada, tant les tipologies edificadores com els usos previstos al sector, atenent a criteris de localització física (topogràfica o altres condicionants), integració paisatgística i protecció ambiental (impactes visuals, contaminació acústica, activitats molestes...), relació amb el nucli urbà existent, xarxa viària i accessos (rodats, de vianants, carril bici...).  
2. La millor forma, localització, ordenació i distribució de les zones verdes i sòls dotacionals públics, integrant adequadament els existents. D'altra banda es valorarà positivament la utilització i disposició d'espècies vegetals autòctones i elements propis de l'entorn a les zones verdes i els espais públics, de manera que es compatibilitze la integració paisatgística amb una adequada utilització dels recursos hídrics i, a més, es facilite el futur manteniment d'estos espais enjardinats.  
Així mateix s'han d'articular solucions al perímetre de l'àmbit proposat que garantisquen una adequada transició del sòl urbanitzat cap als terrenys protegits, utilitzant preferiblement elements i àrees «d'amortiguació».  
3. La introducció de principis de sostenibilitat, facilitant la implantació d'energies renovables i quantificant la seua importància d'acord amb el Codi Tècnic de l'Edificació i la resta de legislació aplicable.  
Atenent a esta qüestió i allò que s'ha esmentat en apartats anteriors, es considera d'interés l'adopció de solucions que permeten l'aprofitament de les aigües pluvials (vessaments, canalitzacions i aforaments amb dipòsits, aljubs...).  
4. Implantació d'infraestructures, tant públiques com privades, superiors a les legalment exigibles, que milloren les condicions dels nuclis edificats existents.  
Criteris específics:  
a) Funció territorial: el sector garantirà sòl suficient perquè siga possible el desenvolupament del nucli urbà d'Albocàsser, proporcionant la quantitat d'habitatges necessaris per a eliminar la tensió que creava la falta de sòl, fet agreujat a causa de la imminent obertura del centre penitenciari en construcció.  
b) Ús característic o global: s'establix com a ús característic o global el residencial, en les categories de residencial unitari i múltiple, segons la definició continguda en l'article 84 de Reglament de Zones d'Ordenació Urbanística de la Comunitat Valenciana, aprovat per l'Orde de 26 d'abril de 1999, del conseller d'Obres Públiques, Urbanisme i Transport.  
c) Pel que fa al sòl de sòl no urbanitzable protegit conseqüència de la classificació de sòl no urbanitzable d'Albocàsser en sòl urbanitzable previst, d'acord amb la cessió establida en l'article 13.6 de la Llei 4/2004, de l'Ordenació del Territori i Protecció del Paisatge, la ubicació concreta del sòl que cal cedir es determinarà en l'instrument de planejament que ho desenvolupe, dins del sòl no urbanitzable protegit establit en el Concert Previ, d'acord amb el futur Pla General que s'està tramitant.  
d) Realitzar la connexió amb els camins rurals existents i reservar almenys un 15% de l'edificabilitat residencial a habitatges subjectes a algun règim de protecció.  
Sisena. Descripció dels objectius d'edificació privada  
Els solars que l'agent urbanitzador obtinga com a conseqüència de la retribució de la seua labor urbanitzadora hauran de ser edificats en un termini no superior a quatre anys, i serà obligatòria l'execució, almenys, del 20% de l'esmentada edificabilitat de forma simultània a les obres d'urbanització, una vegada estiguen aprovats els projectes d'urbanització i reparcel·lació.  
Setena. Prescripcions tècniques que s'hauran de respectar en la redacció dels documents d'ordenació i gestió exigibles  
Amb caràcter general es consideren prescripcions tècniques mínimes, que s'hauran de respectar en la redacció dels documents d'ordenació i gestió les establides en la Llei 16/2005, Urbanística Valenciana, i el Reglament d'Ordenació i Gestió Territorial i Urbanística i el Reglament de Zones d'Ordenació Urbanística de la Comunitat Valenciana (Orde de 26 d'abril de 1999, del conseller d'Obres Públiques, Urbanisme i Transports).  
Caldrà efectuar la cessió de sòl establida en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, en tractar-se d'una classificació de sòl no urbanitzable en sòl urbanitzable.   
S'haurà d'incorporar a la documentació un estudi acústic per al seu àmbit d'ordenació, i s'utilitzaran models matemàtics predictius que permeten avaluar l'impacte acústic i adoptar les mesures adequades per a la seua reducció. Este estudi considerarà, entre altres elements, la influència de les principals vies de comunicació de la zona, tot això segons exigències de l'article 25 de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i el Decret 104/2006, de 14 de juliol, del Consell, de planificació i gestió en matèria de contaminació acústica (Diari Oficial de la Generalitat de 18 de juliol de 2006).  
S'haurà de redactar un document de justificació de la integració territorial, de conformitat amb l'article 74 de la Llei Urbanística Valenciana.  
Es tramitarà un estudi d'impacte ambiental, de conformitat amb el la Llei 2/1989, del Medi Ambient.  
S'efectuarà un estudi d'integració paisatgístic, segons l'article 48.4.a del Decret 120/2006, del Reglament del Paisatge.  
S'haurà de sol·licitar la cèdula territorial d'urbanització, de conformitat amb els articles 112 i següents de la Llei Urbanística Valenciana.  
Es tindrà en compte en l'ordenació la normativa específica en matèria d'accessibilitat, especialment el Decret 39/2004, de 5 de març, que desenvolupa la Llei 1/1998, de la Generalitat, en matèria d'accessibilitat en l'edificació de pública concurrència i en el medi urbà, i l'Orde de 9 de juny del 2004, de la conselleria de Territori i Habitatge, per la qual es desenvolupa el Decret 39/2004, de 5 de març, del Consell de la Generalitat, en matèria d'accessibilitat en el medi urbà.  
Es contemplarà una ordenació i una gestió dels residus generats per les diferents activitats que s'implanten a la zona d'actuació, de manera que es done prioritat a les actuacions tendents a previndre i reduir la quantitat de residus generats, potenciant igualment el reciclatge i/o valoració atenent als criteris establits per la Llei 10/2000, de 12 de desembre, de Residus, de la Comunitat Valenciana. S'implementaran sistemes adequats que no provoquen incomoditats pel soroll o les olors, i es buscaran els següents objectius: maximitzar la capacitat d'emmagatzemament amb la mínima ocupació d'espai públic, facilitar la implantació i augment de la recollida selectiva, utilitzar sistemes totalment hermètics que eviten les olors desagradables i permeta l'aportació durant les 24 hores del dia que redundarà en una millor qualitat del servici prestat al ciutadà i facilitar la utilització per part de persones amb diferents limitacions físiques.  
Així mateix haurà de procurar-se que les zones verdes se situen en zones de fàcil accessibilitat.  
No serà exigible l'emissió de l'informe del Consell del Territori i el Paisatge establit en l'article 136.4 de la Llei Urbanística Valenciana, pel fet de no ser complex el programa d'actuació integrada, i no excedir el seu àmbit de 50 hectàrees.  
Huitena. Admissibilitat de variants  
No s'admetran variants respecte a les prescripcions establides en la base setena.  
Es podran admetre variants pel que fa a l'àmbit territorial que cal programar proposat per l'administració sempre que es justifiquen per la millor connexió a les xarxes generals o infraestructures bàsiques o necessàries per al desenvolupament del sector, així com una millora en la integració territorial de l'àmbit proposat en el conjunt del municipi.  
Novena. Prescripcions tècniques que s'hauran de respectar en la redacció del projecte d'obres d'urbanització.  
Amb caràcter general i d'acord amb l'article 52 del Text Refós de la Llei de Contractes de les Administracions Públiques 2/2000, segons la remissió efectuada per l'article 131.2.f de la Llei Urbanística Valenciana 16/2005, les prescripcions tècniques seran definides per referència a normes nacionals que traslladen normes europees a documents d'idoneïtat tècnica europeus o especificacions tècniques comunes, i, en tot cas, podran definir-se per referència a normes nacionals que traslladen normes internacionals a normes nacionals o a altres normes.  
Segons els articles 152 a 155 de la Llei Urbanística Valenciana, els projectes d'urbanització definixen els detalls tècnics de les obres públiques establides pels plans. Es redactaran amb precisió suficient per a poder, eventualment, executar-los sota la direcció d'un tècnic diferent del seu redactor. Tota obra pública d'urbanització, ja siga integrada o aïllada, exigix l'elaboració d'un projecte d'urbanització, la seua aprovació administrativa i la publicació prèvia d'esta en el Butlletí Oficial de la Província de Castelló i en el Diari Oficial de la Comunitat Valenciana.  
Els projectes d'urbanització no podran modificar les previsions del pla que desenvolupen, sense perjuí que puguen efectuar les adaptacions de detall exigides per les característiques del sòl i subsòl en l'execució material de les obres. Si l'adaptació suposa alterar determinacions sobre ordenació o règim del sòl o l'edificació ha de legitimar-se tramitant una modificació de planejament. En cap cas els projectes d'urbanització poden contindre determinacions sobre ordenació, règim del sòl o de l'edificació.  
Documentació dels projectes d'urbanització. (Article 156 de la LUV).  
Els projectes d'urbanització comprendran els documents següents:  
1. Memòria descriptiva de les característiques de les obres.  
2. Plans d'informació i de situació en relació amb el conjunt urbà.  
Inclouran la planta viària de planejament que s'executa i l'entorn immediat.  
3. Plans de projecte i de detall amb el contingut següent mínim:  
a) Planta viària general a escala mínima 1:1.000.  
b) Plantes de pavimentació a escala mínima 1:1.000.  
c) Perfils longitudinals de tot el viari públic i planta de cotes, rasants i perfils de jardins i parcs.  
d) Perfils transversals de tot el viari públic, cada 20 metres, com a mínim.  
e) Plantes de la xarxa de sanejament i pluvials i perfils longitudinals d'estes a escala mínima 1:1.000.  
f) Plantes de totes les xarxes de servicis previstes a escala mínima 1:2.000.  
g) Detalls constructius de les diferents xarxes i seccions tipus de voreres i calçades amb ubicació dels diferents servicis.  
h) Plantes de jardineria, a escala mínima 1:500, amb identificació d'espècies, localització de mobiliari urbà, elements de jocs infantils, enllumenat, estanys i la resta d'elements compositius.  
i) Xarxa de reg, tant de jardins com, si és el cas, de les restants parcel·les privades, quan es preveja una reutilització d'aigües depurades.  
j) Xarxa d'enllumenat públic, amb detalls de lluminàries.  
k) Altres plans i detalls necessaris per a una completa definició de les obres.  
4. plec de condicions tècniques, generals i particulars.  
5. Mesuraments.  
6. Quadres de preus unitaris i descompostos.  
7. Pressupost general i resum de pressupost.  
8. Pressupost d'execució material amb detall de les unitats d'obra.  
9. Estudi de seguretat i salut.  
10. Estudis específics (acústic, de trànsit, inundabilitat, contaminació, reutilització d'aigües i altres que puguen ser necessaris o exigits per la legislació sectorial aplicable).  
Quan el projecte d'urbanització estiga integrat en una alternativa tècnica de programa el quadre de preus descompost i el pressupost d'execució material han de formar part de la proposició juridicoeconòmica que ha de presentar-se en plica segellada. No obstant això, sí que podran presentar-se a la vista els mesuraments i el detall de les unitats d'obra.  
Les obres d'urbanització que cal incloure al projecte d'urbanització, entre altres, seran les següents (article 157 de la LUV):  
a) Pavimentació de calçades, aparcaments, voreres, xarxa de vianants, carril bici i tractament d'espais lliures, mobiliari urbà i senyalització.  
b) Xarxes de distribució d'aigua potable, de reg i de hidrants contra incendis.  
c) Xarxa de clavegueram per a aigües residuals i sistema d'evacuació d'aigües pluvials.  
d) Xarxa de distribució d'energia elèctrica, gasificació i comunicacions.  
e) Xarxa d'enllumenat públic.  
f) Jardineria, arbratge i ornamentació en el sistema d'espais lliures.  
Els projectes d'urbanització hauran de resoldre l'enllaç dels servicis urbanístics amb els de la xarxa primària i acreditar que tenen capacitat suficient per a atendre'ls. En els servicis de titularitat privada s'acreditarà la disponibilitat real de subministraments per part de les empreses titulars del servici.  
Els projectes d'urbanització per a actuacions integrades resoldran totes les necessitats de connexió i integració de l'actuació en el seu entorn territorial o urbà i les altres exigències establides en el corresponent programa.  
En la redacció del projecte d'urbanització es tindrà en compte la normativa específica en matèria d'accessibilitat, especialment el Decret 39/2004, de 5 de març, que desenvolupa la Llei 1/1998, de la Generalitat, en matèria d'accessibilitat en l'edificació de pública concurrència i en el medi urbà, i l'Orde de 9 de juny de 2004, de la conselleria de Territori i Habitatge, per la qual es desenvolupa el Decret 39/2004, de 5 de març, del Consell de la Generalitat, en matèria d'accessibilitat en el medi urbà.  
Es consideren prescripcions tècniques mínimes en cada un dels capítols la normativa sectorial d'obligat compliment.  
Deu. Estimació dels terminis de desplegament i execució del programa  
1. En el termini d'un mes, a partir de la notificació de l'acord d'aprovació definitiva i adjudicació del programa a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada, que tindrà el contingut que s'indica en l'article 138 de la Llei Urbanística Valenciana.  
Calendari de terminis del programa  
a) La presentació dels textos refosos corresponent al projecte d'urbanització i projecte de reparcel·lació haurà de produir-se en el termini màxim de quatre mesos des que tinga lloc la notificació a l'urbanitzador de l'aprovació que impose modificacions a l'alternativa tècnica.  
b) L'inici del procediment de pública concurrència per a la selecció de l'empresari constructor haurà de tindre lloc en el termini de dos mesos des de la formalització del contracte entre l'urbanitzador i l'administració actuant.  
c) El projecte de reparcel·lació haurà de sotmetre's a informació al públic per l'urbanitzador en el termini màxim de cinc mesos des de la finalització del termini per a l'opció per modalitat de retribució previst en els articles 166 de la Llei Urbanística Valenciana i en este reglament. A este efecte, l'urbanitzador haurà de presentar davant de l'administració actuant acreditació justificativa de la pràctica de les notificacions regulades exigibles.  
d) L'inici de les obres d'urbanització s'haurà de produir en el termini de deu mesos des de l'aprovació definitiva del projecte de reparcel·lació. L'inici de les obres s'acreditarà per mitjà d'acta de replantejament subscrita per la direcció d'obres i, almenys, d'un tècnic municipal.  
e) Les obres d'urbanització hauran de finalitzar en el termini màxim de 48 mesos des del seu inici. La finalització de les obres s'acreditarà per mitjà del corresponent certificat final d'obres expedit pel director facultatiu.  
f) Terminis per a edificar els solars resultants de l'actuació urbanitzadora. S'establix com a termini màxim el termini legal.  
De conformitat amb l'article 287.3 del Reglament d'Ordenació i Gestió Territorial i Urbanística estos terminis podran prorrogar-se per causes justificades, de comú acord entre l'urbanitzador i l'Ajuntament d'Albocàsser.  
2. Amb anterioritat a la formalització del contracte l'urbanitzador haurà d'acreditar davant l'Ajuntament la constitució de la garantia definitiva, en la forma i quantia que s'establides en la presents bases.  
3. El document de formalització el firmarà l'alcalde i l'urbanitzador, i s'hi annexarà un exemplar de les bases particulars reguladores del programa.  
Onze. Model de proposició que han de presentar els interessats  
«(Nom i cognoms) ..., amb document nacional d'identitat número ..., natural d ..., província d ..., major d'edat i amb domicili a ..., carrer ..., telèfon ..., actuant en nom (propi o de l'empresa a què representa), manifesta que, assabentat de l'anunci remés en data ..., i publicat en el Diari Oficial de la Unió Europea i en el Diari Oficial de la Comunitat Valenciana de dates ..., respectivament, d'acord amb tots els requisits i condicions que s'exigixen per a adjudicar mitjançant concurs, en lliure i pública concurrència, el contracte per a obtindre la condició d'agent públic urbanitzador sector del sòl no urbanitzable unitat d'execució única del sector I establit en el Concert Previ del Pla General d'Albocàsser, aprovat en data 8 de març de 2007, en els termes expressats en l'article 119 de la Llei Urbanística Valenciana 16/2005, i la resta de preceptes concordants del TRLCAP 2/2000; així com de les bases particulars aprovades per l'Ajuntament d'Albocàsser que han de regir en l'adjudicació d'este programa d'actuació integrada, i en la representació que té es compromet a assumir, en virtut del contracte administratiu especial, a formalitzar d'acord amb l'article 138 de la Llei Urbanística Valenciana; d'acord amb la següent documentació que presenta:  
Sobre A. Documentació administrativa segons article 133 de la Llei Urbanística Valenciana.  
Sobre B. Alternativa tècnica composta per ...  
Sobre C. Proposició juridicoeconòmica.  
Per la qual cosa, sol·licita:  
Li siga admesa l'esmentada documentació als efectes oportuns.  
Lloc, data i firma del proponent».  
Dotze. Documentació que cal presentar per cada licitador  
D'acord amb l'article 133 de la Llei Urbanística Valenciana i 300 del Reglament d'Ordenació i Gestió Territorial i Urbanística, les proposicions dels aspirants a urbanitzador han d'incorporar la documentació següent:  
Sobre A. Inclourà la documentació que acredite la personalitat jurídica, la capacitat i la solvència tècnica i econòmica de l'aspirant, en els termes dels articles 122 i 123 de la Llei Urbanística Valenciana. Es presentarà en un sobre tancat i segellat i contindrà justificació documental dels extrems referits en l'article 133.1, lletres a), b), c), d), e) i f) de la Llei Urbanística Valenciana.  
Contingut del sobre A:  
Els documents podran presentar-se originals o mitjançant còpies d'estos documents que tinguen caràcter d'autèntiques d'acord amb la legislació vigent.  
Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
En este sobre s'haurà d'incloure necessàriament la documentació següent:  
a) Documents que acrediten la personalitat jurídica i capacitat d'obrar del concursant, i, quan procedisca, la seua representació, segons el detall següent:  
La capacitat d'obrar dels empresaris que siguen persones jurídiques s'acreditarà mitjançant escriptura de constitució i de modificació, si és el cas, inscrites al Registre Mercantil, quan este requisit fóra exigible d'acord amb la legislació mercantil que li siga aplicable. Si no ho són, l'acreditació de la capacitat d'obrar es realitzarà mitjançant l'escriptura o el document de constitució, els estatuts o l'acte fundacional, en què consten les normes per què es regula la seua activitat, inscrits, si és el cas, en el corresponent registre oficial.  
S'haurà d'aportar poder suficient a este efecte a favor de les persones que compareguen o firmen proposicions en nom d'un altre. Si el licitador fóra persona jurídica, en este poder haurà de figurar inscrit al Registre Mercantil. Si es tracta d'un poder per a acte concret no és necessària la inscripció al Registre Mercantil, d'acord amb l'article 94.5 del Reglament del Registre Mercantil.  
En el supòsit de concórrer un empresari individual acompanyarà el document nacional d'identitat i, si és el cas, l'escriptura d'apoderament degudament legalitzada.  
b) Documents acreditatius dels requisits de solvència tècnica i professional, econòmica i financera, en els termes exigits en els article 122 i 123 de la Llei Urbanística Valenciana i concordants del Reglament d'Ordenació i Gestió Territorial i Urbanística.  
c) Declaració responsable de no estar sotmés el licitador en les prohibicions per a contractar recollides en l'article 20 del Text Refós de la Llei de Contractes de les Administracions Públiques, que comprendrà expressament la circumstància de trobar-se al corrent del compliment de les obligacions tributàries i amb la Seguretat Social imposades per les disposicions vigents.  
Així com la declaració de no incórrer en cap supòsit d'incompatibilitat especial establit en l'article 121 de la Llei Urbanística Valenciana.  
d) Resguard acreditatiu d'haver constituït a favor de l'Ajuntament d'Albocàsser una garantia provisional per un import del 2% del pressupost estimat de les càrregues d'urbanització del programa d'actuació fixada en estes bases particulars i que servirà de preu màxim de licitació, d'acord amb els articles 132.1.h i 140 de la Llei Urbanística Valenciana.  
e) Els concursants estrangers aportaran una declaració expressa de sotmetre's a la jurisdicció dels jutjats i tribunals espanyols en qualsevol orde, per a totes les incidències que de manera directe o indirecte pogueren sorgir del contracte, amb renúncia, si és el cas, al fur jurisdiccional estranger que poguera correspondre al licitador.  
f) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la Llei Urbanística Valenciana. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental d'estos extrems.  
Sobre B. L'alternativa tècnica, presentada en sobre obert i addicionalment en suport informàtic. L'alternativa tècnica contindrà la documentació exigida en l'article 126 de la Llei Urbanística Valenciana i 307 del Reglament d'Ordenació i Gestió Territorial i Urbanística.  
Sobre 3. La proposició juridicoeconòmica que es presentarà en plica tancada. La proposició juridicoeconòmica contindrà la documentació exigida en l'article 127 de la Llei Urbanística Valenciana i 302 del Reglament d'Ordenació i Gestió Territorial i Urbanística.  
Contingut del sobre B:  
L'alternativa tècnica de programa d'actuació integrada contindrà la documentació següent:  
a) Identificació del document de planejament que regule l'ordenació detallada que cal desenvolupar si este estiguera ja aprovat amb anterioritat al concurs per a la selecció de l'urbanitzador. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit del programa.  
b) Àmbit de l'actuació integrada.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si és el cas, estatuts i acords socials de l'agrupació.  
e) Terminis que es proposen per al desenvolupament de l'actuació integrada, i es determinarà tant el corresponent a les obres d'urbanització com el corresponent a les obres d'edificació dels solars resultants.  
f) Projecte d'urbanització en què es determinarà el corresponent a les obres d'urbanització com al de les obres d'edificació dels solars resultants.  
g) Informes emesos per les companyies subministradores de servicis en relació amb l'actuació proposada o, si no n'hi ha, el resguard acreditatiu d'haver-los sol·licitat.  
h) Enunciat dels objectius complementaris que es proposen d'acord amb l'article 124.2 de la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
i) Mesures de control de qualitat i compliment de les normes de qualitat ambiental, si és el cas.  
j) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.  
k) Estimació preliminar i general d'aquelles despeses d'urbanització variables l'import de les quals, fins i tot sent-ne repercutible els propietaris, no es puga determinar per la concurrència d'ofertes, incloent-hi, almenys, si és procedent, la de les obres d'urbanització que s'hagen d'executar a càrrec d'una actuació distinta i posterior, però que, beneficiant l'actuació que és objecte de l'alternativa tècnica, haja de ser en part sufragada a càrrec d'esta a través del corresponent cànon d'urbanització. En tot cas tindran la consideració de despeses variables els enunciats en l'article 308.2 del Reglament d'Ordenació i Gestió Territorial i Urbanística.  
l) Estimació aproximada, no vinculant, de les indemnitzacions i compensacions que corresponguen per tots els conceptes a càrrec de l'actuació, sense perjuí de la valoració definitiva que procedisca en el moment d'exposar al públic el projecte de reparcel·lació.  
m) Si la proposta de programa modifica l'ordenació estructural, haurà d'incorporar la documentació establida en els articles 72 a 74 de la Llei Urbanística Valenciana i concordants del Reglament d'Ordenació i Gestió Territorial i Urbanística, en especial el document de justificació de la integració territorial i l'estudi d'impacte ambiental.  
A més del contingut enumerat, de conformitat amb allò que s'ha disposat per l'article 307 del Reglament d'Ordenació i Gestió Territorial i Urbanística, serà exigible un projecte d'edificació quan l'aspirant a urbanitzador oferisca com a compromís voluntari l'edificació simultània a la urbanització.  
L'adjudicatari del concurs haurà de presentar, a més, la documentació en suport digital.  
Sobre C. Proposició juridicoeconòmica.  
Contingut del sobre C:  
La proposició juridicoeconòmica haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
A estos efectes la proposició juridicoeconòmica haurà d'incloure la informació següent:  
- Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu, valor unitari de repercussió del sòl urbanitzat i anterior a la urbanització (m²t), equivalent valor unitari de sòl brut (m²s brut) i superfície mínima de terrenys d'origen necessaris per a resultar adjudicatari de parcel·la resultant.  
- Informació, si és el cas, sobre la possibilitat d'optar per la modalitat de retribució en metàl·lic i manera, condicions i termini per a l'exercici d'esta opció de retribució.  
- Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
- Full resum de les dades econòmiques rellevants.  
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies d'este urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa.   
L'afecció es traslladarà a les finques de resultat que s'adjudiquen després de la reparcel·lació.  
En este supòsit la proposició juridicoeconòmica haurà d'incloure la següent documentació referida a eixos terrenys:  
1. Certificat registral de domini i càrregues de data no anterior a 15 dies a la data de presentació de la proposició juridicoeconòmica.  
2. En el cas que els terrenys no estiguen inscrits en el Registre de la Propietat a nom de l'aspirant a urbanitzador haurà d'aportar els títols que acrediten el seu dret de propietat o les escriptures públiques atorgades amb tercers que li legitimen o li atorguen poder prou per a afectar les finques amb caràcter real i inscriure eixa afecció en el Registre de la Propietat.  
c) Pla o programa econòmic de la total inversió, amb desglossament dels distints capítols de càrregues. La inversió vindrà distribuïda en mensualitats referenciades a la data de subscripció del conveni d'adjudicació del programa d'actuació integrada, excepte en el cas de les obres d'urbanització, que ho estaran a la data d'inici de les pròpies obres.  
La proposició juridicoeconòmica inclourà la documentació necessària per a determinar amb claredat les magnituds econòmiques del programa, diferenciant els aspectes següents:  
a) Pressupost de licitació de l'obra d'urbanització: amb l'abast establit en l'article 168.1.a i b) de la Llei Urbanística Valenciana, i amb el desglossament per partides establit en l'article 303 del Reglament d'Ordenació i Gestió Territorial i Urbanística. El pressupost de licitació indicarà si l'impost sobre el valor afegit s'entén inclòs o exclòs dels imports que es consignen. En el cas que no es faça referència expressa a l'impost sobre el valor afegit s'entendrà inclòs.  
b) Cost de projectes: cost de redacció i direcció dels projectes tècnics, especificant cada projecte a què es referix l'article 168.1.c de la Llei Urbanística Valenciana.  
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que en cap cas podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
En les càrregues d'urbanització no s'inclouran les indemnitzacions que procedisquen ni les despeses variables esmentades en l'article 126.j de la Llei Urbanística Valenciana, l'estimació preliminar de les quals ha de constar en l'alternativa tècnica i fixar-se amb caràcter definitiu en el projecte de reparcel·lació.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a esta modalitat de retribució. La proposició juridicoeconòmica haurà d'expressar el coeficient de canvi d'acord amb alguna de les dues fórmules matemàtiques establides en l'article 306 del Reglament d'Ordenació i Gestió Territorial i Urbanística.  
g) Preu del sòl a efectes de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a estes, si és el cas, recolzades per una entitat financera degudament registrada.  
Totes les anteriors magnituds econòmiques s'expressaran per metre quadrat de sòl i de sostre, i s'haurà d'indicar que els imports es revisaran quan es determinen les quanties definitives corresponents a les despeses variables a què es referix l'article 126.j de la Llei Urbanística Valenciana.  
Tretze. Termini i lloc de presentació de les proposicions  
Cada concursant només podrà presentar una proposició, tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a no admetre totes les propostes de programa presentades per este, tot això de la manera que ho regula el precepte 133.2 de la Llei Urbanística Valenciana 16/2005.  
Els sobres abans ressenyats s'hauran de lliurar al Registre General d'entrada de l'Ajuntament, en hores d'oficina, durant el termini de tres mesos, a partir de la data d'enviament de l'anunci de concurs al Diario Oficial de la Unión Europea, la ressenya del qual constarà en el propi anunci, així com en el del Diari Oficial de la Comunitat Valenciana, en aplicació dels principis de publicitat i seguretat jurídica, o enviats per correu dins d'este termini.  
En cas que el termini de presentació de proposicions finalitzara en dissabte o en dia inhàbil, este termini es considerarà prorrogat fins al primer dia hàbil següent.  
Quan les proposicions s'envien per correu, l'empresari haurà de justificar la data d'imposició de l'enviament a l'oficina de Correus i anunciar a l'òrgan de contractació la remissió de l'oferta mitjançant tèlex, fax o telegrama en el mateix dia. Sense la concurrència d'ambdós requisits, no s'admetrà la proposició si la rep l'òrgan de contractació amb posterioritat a la data d'acabament del termini.  
Transcorreguts, no obstant això, 10 dies naturals següents a la indicada data sense haver-se rebut la proposició, esta no serà admesa en cap cas.  
Catorze. Documentació acreditativa del compliment dels criteris de solvència econòmica i financera, tècnica i professional  
La solvència econòmica i financera de l'urbanitzador s'acreditarà mitjançant algun dels mitjans relacionats en l'article 122 de la Llei Urbanística Valenciana, amb les prescripcions especials que hi conté. Pel que fa a la solvència tècnica i professional igualment s'acreditarà per un o alguns dels mitjans i requisits regulats en l'article 123 de la Llei Urbanística Valenciana.  
Quinze. Criteris objectius d'adjudicació del programa d'actuació integrada  
Atés que és un programa l'alternativa tècnica del qual va acompanyada d'instruments de planejament que suposa una modificació de l'ordenació estructural, la puntuació de l'alternativa tècnica representarà entre un 75% de la valoració en relació amb la proposició juridicoeconòmica, que representarà i un 25% (312.2.a del ROGTU).  
I. De conformitat amb l'article 135.3 de la Llei Urbanística Valenciana, els criteris de puntuació de les alternatives tècniques, i la seua importància relativa, seran els següents (sobre 100 punts), i quedarà exclosa aquella alternativa tècnica que no aconseguisca la puntuació mínima de 50 punts:  
a) La qualitat tècnica de l'ordenació proposada. Este criteri representarà un màxim de 50 punts de la valoració de l'alternativa tècnica.  
b) La resolució adequada de la integració de l'actuació en el seu entorn, un màxim de 10 punts.  
c) La millor estructuració de dotacions públiques i d'espais lliures un màxim de 10 punts.  
d) La qualitat tècnica de les solucions proposades per a la urbanització. Este criteri representarà un màxim de 10 punts.  
e) Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador. Este criteri representarà un màxim de 5 punts.  
f) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Este criteri suposarà un màxim de 5 punts.  
g) Termini d'execució del programa d'actuació integrada, un màxim de 5 punts.  
h) Per damunt d'un mínim legalment exigible, un màxim de 2 punts.  
i) Compromisos addicionals assumits voluntàriament i a càrrec seu per l'urbanitzador, un màxim de 2 punts.  
j) Mitjans per al control de cada una de les prestacions que constituïxen l'objecte del programa, un màxim d'1 punt.  
II. De conformitat amb l'article 135.4 de la Llei Urbanística Valenciana els criteris de puntuació de les proposicions juridicoeconòmiques i la seua importància relativa seran els següents (sobre 100 punts):  
a) Import de les càrregues d'urbanització, expressat en euros per metre quadrat d'edificabilitat. Este criteri representarà entre un màxim de 35 punts de la valoració de la proposició juridicoeconòmica. I 0 punts a aquella que propose una major càrrega, la resta s'esglaonarà mitjançant l'aplicació d'una regla de tres aplicada al diferencial entre el mínim i el màxim pressupost.  
b) La valoració dels terrenys a efectes de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador mitjançant reparcel·lació forçosa com a retribució a compte de tercers amb els quals no tinga contracte suficient, i major proporció de terrenys propis o d'associats que hagen de quedar afectes amb garantia real inscrita al Registre de la Propietat al compliment de les obligacions especials d'edificació derivades de l'aprovació del programa representarà un màxim de 60 punts. I 0 punts a aquella que propose coeficient de canvi, la resta s'esglaonarà mitjançant l'aplicació d'una regla de tres aplicada al diferencial entre el mínim i el màxim proposat.  
c) Compromisos financers per a l'execució de les obligacions complementàries assumides voluntàriament i a costa seu per l'urbanitzador. Este criteri suposarà entre un màxim de 5 punts.  
La puntuació mínima que haurà d'obtindre l'alternativa tècnica per a poder ser valorada la proposició juridicoeconòmica que ho desenvolupe serà de 45 punts.  
Setze. Garantia provisional  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes prevists en el Text Refós de la Llei de Contractes de les Administracions Públiques, una garantia provisional equivalent al 2% de l'estimació aproximada de les càrregues del programa, que es fixa en nou milions cinc-cents mil euros (9.500.000 €), impost sobre el valor afegit no inclòs, la qual fa una suma de cent noranta mil euros (190.000 €).  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que cal constituir en la forma i als efectes prevists en el Text Refós de la Llei de Contractes de les Administracions Públiques, s'establix en un 10% del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en termini màxim de 15 dies, a comptar de la notificació de l'acord d'aprovació i adjudicació del programa.  
5. Procedirà elevar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben sotmeses en presumpció de temeritat calculada en els termes establits en la legislació de contractes de les administracions públiques.  
Dèsset. Formalització de contracte i garantia definitiva que ha de prestar l'adjudicatari del programa  
De conformitat amb l'article 138 de la Llei Urbanística Valenciana, la formalització en document administratiu del contracte per a l'execució del programa d'actuació integrada, sota la fe pública del secretari municipal, i el seu desplegament s'efectuarà en el termini d'un mes, a partir de la notificació de l'acord d'aprovació i adjudicació de l'esmentat programa a l'adjudicatari. Este contracte haurà d'incloure, com a mínim, les clàusules a què fa referència l'apartat 3 de l'esmentat article 138, amb esment especial a la lletra j) i la seua remissió a l'article 143, tot això de la Llei Urbanística Valenciana.  
Amb anterioritat a l'esmentada formalització del contracte l'adjudicatari del programa d'actuació integrada i de la condició d'urbanitzador haurà de constituir davant l'Ajuntament la garantia definitiva, per l'import del 10% del valor de les càrregues d'urbanització, i que s'acreditarà per qualsevol de les formes establides per a la garantia provisional en les bases generals, d'acord amb l'article 140 de la Llei Urbanística Valenciana.  
Supletòriament, en qualsevol de les formes i regulació previstes en els articles 36 i següents del Text Refós de la Llei de Contractes de les Administracions Públiques i, en el seu desenvolupament, en el que disposa el llibre I, títol, capítol II, articles 55 a 65, del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.  
La garantia provisional aportada per qui resulte adjudicatari del programa s'aplicarà a completar la garantia definitiva, que serà minorada en l'import ja assegurat per la garantia provisional.  
Transcorregut el termini de 12 mesos des que s'entenguen rebudes les obres d'urbanització, de conformitat amb allò que s'ha previst en estes bases, procedirà la devolució de la garantia definitiva.  
Díhuit. Prerrogatives municipals  
De conformitat amb el Text Refós de la Llei de Contractes de les Administracions Públiques, l'Ajuntament té les prerrogatives que atribuïx esta a les administracions públiques per al desplegament i execució dels programes d'actuació, i, com a mínim, les d'interpretar el contracte administratiu subscrit i formalitzat en la seua execució; resoldre els dubtes que oferisca el seu compliment; modificar els termes de l'adjudicació per causes imprevistes o no previstes en les bases i que siguen d'interés públic; acordar la resolució de la condició d'urbanitzador i del contracte i determinar els efectes d'esta, de conformitat amb les causes, el procediment i els efectes establit en la Llei Urbanística Valenciana i reglament de desplegament, així com les altres facultats que, específicament, li reconega l'ordenament urbanístic valencià.  
Dènou. Caràcter vinculant de les bases i la seua condició de normes reguladores del contracte  
Com a conseqüència de l'adjudicació del programa es firmarà un contracte entre l'Ajuntament i l'urbanitzador, que té caràcter de contracte administratiu especial en compliment del que disposa la legislació de contractes de les administracions públiques.  
La participació en el procediment de selecció per a adquirir la condició d'agent urbanitzador implicarà la acceptació prèvia de forma expressa pels aspirants, de la submissió a les presents bases particulars.  
Les esmentades bases constituiran normes reguladores del contracte. El desconeixement del contracte administratiu especial subscrit, en qualsevol dels seus termes, dels documents annexos que formen part d'este o de les instruccions que puguen tindre aplicació en l'execució d'allò que s'ha pactat no eximirà el contractista de l'obligació del seu compliment.  
Igualment la participació en el procediment de selecció i posterior adjudicació, amb la subjecció a les presents, comporta l'assumpció pels participants i posterior adjudicatari de l'obligació de renúncia per qualsevol indemnització a càrrec de l'Ajuntament en concepte de despeses ocasionades per la promoció urbanística i, en especial, per la redacció de projectes; no existix obligació de reintegrament a càrrec de l'Ajuntament i menys per la denegació autonòmica, si és el cas.  
En el supòsit de denegació definitiva per l'òrgan competent de la Generalitat de l'aprovació del programa, l'adjudicatari renuncia expressament a qualsevol indemnització a què tinga dret, inclusivament per la redacció de projectes. L'exoneració o renúncia respecte del règim general de l'obligació de reintegrament establit en l'article 137.5 in fine haurà de contindre igualment el contracte administratiu especial que cal formalitzar amb l'adjudicatari.  
L'anterior règim excepcional de renúncia al dret d'indemnització o compensació s'estén al cas que després de la petició per un particular de l'inici d'un procediment de programació per gestió indirecta, l'Ajuntament resolga la subjecció del programa al règim de gestió directa. Per al qual cosa, l'autor de la proposta, per assumpció de les bases, renuncia al dret al rescabalament de les despeses efectuades per a la seua elaboració, i a qualsevol increment percentual com a compensació; sense perjuí que la proposta haguera resultat o no insuficient d'acord amb la seua pròpia finalitat i no poguera ser aprofitada per l'administració.  
Vint. Procediment i forma d'adjudicació  
L'adjudicació del programa d'actuació i la posterior formalització del contracte per al desplegament i execució d'estos programes es realitzaran mitjançant el procediment obert de licitació i la forma de concurs, en els termes establits legalment i reglamentàriament.  
De conformitat amb l'article 139 de la Llei Urbanística Valenciana, es podrà aprovar el programa condicionat a l'efectiva realització de determinacions pròpies d'altres actuacions programades prèviament o simultània, sempre que es garantisca prou el compliment d'aquelles condicions connexes i es preveja una adequada coordinació entre les respectives actuacions.  
Vint-i-una. Orde jurisdiccional competent  
L'orde jurisdiccional competent per a ser-ne sabedor de les qüestions que puguen suscitar-se en la preparació, resolució i execució de l'esmentat contracte administratiu especial entre l'administració municipal i l'agent urbanitzador serà el contenciós administratiu, tal com establix l'article 2.b de la LRJCA 29/1998.  
Vint-i-dos. Extinció del contracte  
Són causes de resolució del contracte les establides en la Llei Urbanística Valenciana, en el seu reglament de desplegament i en la Llei de Contractes de les Administracions Públiques per als contractes administratius especials, amb els efectes que s'establixen en cada una d'elles.  
Per a la resolució del contracte entre l'Ajuntament i l'urbanitzador serà preceptiva l'emissió prèvia d'un informe favorable pel Consell del Territori i el Paisatge.  
Vint-i-tres. Règim de penalitzacions i resolució del contracte  
1. Les penalitzacions per demora, tal com regula l'article 143.1 de la Llei Urbanística Valenciana, per l'incompliment injustificat dels terminis previstos en les bases o, si no n'hi ha, en la llei i normes de desplegament, comportarà l'aplicació de les regles sobre resolució de contractes i penalitzacions per retard establides en la legislació de contractes de les administracions públiques.  
2. D'acord amb el que disposa l'article 143 de la Llei Urbanística Valenciana, la inactivitat injustificada de l'urbanitzador durant un període de quatre mesos consecutius o sis d'alterns determinarà la resolució del contracte amb el municipi d'Albocàsser. Als efectes de computar el termini d'inactivitat de l'urbanitzador caldrà ajustar-se als documents i antecedents que consten en l'expedient administratiu, sense perjuí de la potestat inspectora que, en tot cas, correspon a l'administració municipal.  
3. D'acord amb l'article 143.2 de la Llei Urbanística Valenciana, la imposició d'alguna sanció a l'urbanitzador per infracció urbanística o mediambiental greu o molt greu en relació amb l'àmbit programat serà causa de resolució del contracte. A este efecte es requerirà que la resolució del corresponent expedient sancionador haja guanyat fermesa o posat fi a la via administrativa.  
4. La resolució per obstaculització de l'exercici dels drets i deures dels afectats pel programa, segons l'article 143.2.b de la Llei Urbanística Valenciana, serà causa de resolució del contracte entre el municipi i l'urbanitzador.  
Es considera inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
5. La realització de pràctiques manifestament restrictives de la competència en el mercat immobiliari relacionades amb el programa serà causa de resolució del contracte entre el municipi i l'urbanitzador. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència, tot això tal com disposa l'article 143.2.b de la Llei Urbanística Valenciana.  
6. El descobriment de condicions territorials no tingudes en compte en acordar la programació i que facen legalment inviable la prossecució d'esta serà causa de resolució del programa, sense perjuí de la possibilitat d'esmenar les previsions del programa si això fóra possible sense desvirtuar-les substancialment, tal com contempla l'article 143.2.f de la Llei Urbanística Valenciana.  
Constituïxen condicions territorials que són causa de resolució aquells elements de valor ambiental, cultural, paisatgístic, arqueològic o d'un altre tipus, subjectes a protecció per la legislació sectorial, que no s'hagen tingut en compte pel projecte que cal executar i la preservació de la qual determine la inviabilitat de l'execució d'este projecte.  
En este cas de resolució, no procedix compensació o cap reembossament a l'urbanitzador a càrrec de l'Ajuntament en virtut de les presents bases i la seua pròpia previsió, assumida per aquells que subscriguen la participació i adhesió a estes i al procés licitador que se'n derive en el compliment i l'execució.  
Vint-i-quatre. Règim jurídic  
El present contracte té naturalesa jurídica especial i, en tot allò no previst en les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals de programació.  
Seran aplicables de manera supletòria les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i les establides en el reglament general de la llei esmentada, aprovat pel Reial Decret 1098/2001, de 12 d'octubre, així com les normes que regulen la contractació administrativa de les entitats locals que se li apliquen.  
En cas de contradicció entre els documents contractuals abans esmentats, l'orde de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.  
Contra l'acord aprovatori de les bases transcrites es podrà interposar un recurs de reposició en el termini d'un mes, comptador des de l'endemà de la publicació del present anunci. Així mateix, es podrà interposar un recurs contenciós administratiu en el termini de dos mesos, comptador des de l'endemà de la present publicació.  
L'anunci de licitació ha sigut remés per a la publicació en el Diario Oficial de la Unión Europea en data 13 de juny de 2007.  
Albocàsser, 18 de juny de 2007.- L'alcalde: Antonio Querol Ferrando.